UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringer til Rådets fælles holdning til forslag til EUROPA-PARLAMENTETS OG RÅDETS DIREKTIV om vurdering og styring af ekstern støj - OM ÆNDRING AF KOMMISSIONENS FORSLAG i henhold til EF-traktatens artikel 250, stk. 2

1. Indledning

I artikel 251, stk. 2, litra c), i traktaten om oprettelse af Det Europæiske Fællesskab hedder det, at Kommissionen afgiver udtalelse om de ændringsforslag, Europa-Parlamentet fremkommer med ved andenbehandlingen. Nedenfor følger Kommissionens udtalelse om Parlamentets 10 ændringsforslag.

2. Baggrund

- Dato for fremsendelse af forslaget til Europa-Parlamentet og Rådet (KOM(2000)468): 26. juli 2000

- Dato for afgivelse af Europa-Parlamentets udtalelse ved førstebehandlingen: 14. december 2000

- Dato, hvor Det Europæiske og Sociale Udvalg vedtog sin udtalelse: 29. november 2000

- Dato, hvor Regionsudvalget vedtog sin udtalelse: 14. februar 2001

- Dato, hvor Kommissionen vedtog sit ændrede forslag: (som følge af det korte tidsrum mellem Europa-Parlamentets førstebehandling - 14/12/2000 - og Rådets politiske enighed om en fælles holdning - 18/12/2000 - havde Kommissionen ikke lejlighed til at vedtage et ændret forslag)

- Dato, hvor Rådet vedtog den fælles holdning: 7. juni 2001

- Dato, hvor Europa-Parlamentet modtog den fælles holdning: 13. juni 2001

- Dato, hvor Kommissionen meddelte sin stillingtagen til den fælles holdning (SEC(2001)892 endelig): 8. juni 2001

Europa-Parlamentet vedtog 10 ændringsforslag i forbindelse med andenbehandlingen den 3. oktober 2001. Parlamentet slår først og fremmest til lyd for, at Kommissionen fremsætter forslag til et særdirektiv med grænseværdier for støj fra kilder, at tidsplanen i den fælles holdning ændres, og at nogle af formuleringerne fra Kommissionens oprindelige forslag genindføres.

3. Formålet med forslaget

Miljøstøj er et alvorligt sundhedsproblem, som forringer helbredet og livskvaliteten for over 90 millioner mennesker i EU. Kommissionen tilkendegjorde, at den ville tage fat på dette problem i sin grønbog fra 1996 om fremtidens støjpolitik. Formålet med nærværende forslag er at tilvejebringe et fælles grundlag for behandling af støjproblemet i hele EU. De tilgrundliggende principper er de samme for andre overordnede miljøpolitiske direktiver:

- Overvågning af støjproblemet: krav om, at medlemsstaterne forelægger støjdata for større veje, jernbaner, lufthavne og byområder, i form af harmoniserede støjindikatorer Lden og Lnight. Gennem disse fælles støjindikatorer vil vi kunne fremstille et strategisk støjkort, der viser, hvor stort et antal mennesker der henholdsvis generes og får deres søvn ødelagt af støj.

- Udvikling af handlingsplaner til bekæmpelse af lokalstøj: de kompetente myndigheder skal udarbejde og offentliggøre disse handlingsplaner, i snævert samråd med offentligheden. Det er helt op til de kompetente myndigheder af afgøre, hvilke foranstaltninger planerne skal indeholde, men de skal offentliggøres, også selv om afgørelsen går ud på ikke at handle.

- Oplysning og høring af offentligheden: i tråd med Århus-konventionens principper.

Udvikling af en langsigtet EU-strategi, der opstiller målsætninger om på lang sigt at nedskære antallet af mennesker, der generes af støj, og som skaber en ramme for videreudvikling af Fællesskabets nuværende politik for nedbringelse af støjen ved kilden.

4. Kommissionens udtalelse om Europa-Parlamentets ændringsforslag

Europa-Parlamentet vedtog 10 ændringsforslag den 3. oktober 2001. Kommissionen har accepteret 6 af disse ændringsforslag fuldt ud (ændringsforslag 4, 18, 30, 31, 32 og 35). Kommissionen kan ikke acceptere de resterende 4 ændringsforslag (ændringsforslag 3, 11, 20 og 33).

4.1. De ændringsforslag, Kommissionen har accepteret

* Kommissionen accepterer ændringsforslag 4, som genindfører formuleringen i Kommissionens oprindelige forslag vedrørende formålet med direktivet, som fastsat i artikel 1 ("for at undgå, forhindre eller begrænse skadelige virkninger på menneskers sundhed forårsaget af eksponering for ekstern støj") i stedet for ordlyden i den fælles holdning ("på et prioriteret grundlag at bekæmpe...").

* Kommissionen accepterer ændringsforslag 30, 31, 32 og 35, som tager sigte på til dels at genindføre de tekniske specifikationer for støjkortlægning fra Kommissionens oprindelige forslag. Med disse ændringsforslag vil der blive mulighed for bedre beskyttelse af stille områder, samtidig med at der søges en kompromisløsning med Rådet.

* Ændringsforslag 18 går ud på at genindføre fristen i Kommissionens oprindelige forslag for medlemsstaternes tilvejebringelse af oplysninger om byområder og infrastrukturer, som berøres af anden fase af støjkortlægningen. Kommissionen kan tilslutte sig ændringsforslag 18. Der bør imidlertid lægges vægt på den generelle sammenhæng i direktivets tidsplan, så usammenhængende eller uhensigtsmæssige frister undgås (eftersom kun denne frist er ændret).

4.2. Ændringsforslag, som Kommissionen har afvist

* Med ændringsforslag 3 og 33 indføres nye bestemmelser i betragtning 4 og i artikel 1, hvorefter Kommissionen, senest tre år efter direktivets ikrafttræden, skal fremsætte forslag om "særdirektiver med bindende kvalitetsnormer for alle emissionskilder". Som allerede fremført under drøftelserne i Parlamentet, vil det efter Kommissionens mening være for tidligt at overveje opstilling af nye grænseværdier, før der foreligger støjkort - dvs. før der foreligger sammenlignelige oplysninger om befolkningens støjeksponering i hele EU. Endvidere er udtrykkene "kvalitetsstandarder" og "alle emissionskilder" ikke defineret i det foreslåede direktiv. Kommissionen kan af disse grunde ikke acceptere ændringsforslag 3 og 33.

* Med ændringsforslag 11 genindføres kravet om anvendelse af de fælles støjindikatorer Lden og Lnight for akustisk planlægning og støjzoneopdeling. Rådet gik med til, at fælles indikatorer kun skulle anvendes til strategisk støjkortlægning (global vurdering af støjeksponeringssituationen i medlemsstaterne, som direktivet nu er begrænset til), mens vurderingen af behovet for yderligere harmonisering af indikatorerne (dvs. for akustisk planlægning og støjzoneopdeling) blev udsat til behandling i forbindelse med vurderingen som fastsat i artikel 11. Kommissionen kan af denne grund ikke støtte ændringsforslag 11.

* Ændringsforslag 20 går ud på at fjerne totrinsfremgangsmåden for handlingsplaner for støj fra veje og jernbaner. Denne fremgangsmåde er imidlertid bibeholdt for støjkort. Dette vil føre til, at der for "mindre" veje og jernbaner udarbejdes handlingsplaner uden adgang til oplysninger fra støjkort - som der ikke er pligt til at udarbejde i den første fase. Ændringsforslag 20 vil derfor kunne medføre manglende konsekvens i gennemførelsen af direktivet. Af denne grund kan Kommissionen ikke støtte ændringsforslag 20.

5. Konklusion

Kommissionen ændrer sit forslag som anført ovenfor i medfør af EF-traktatens artikel 250, stk. 2.